b'\n_START_ARTICLE_\nMorska \xc5\xbeaba\n_START_SECTION_\nOpis\n_START_PARAGRAPH_\nIme te ribe izvira iz njenega videza, saj je na prvi pogled podobna krasta\xc4\x8di. Njeno telo je splo\xc5\xa1\xc4\x8deno, riba pa ima nenavadno veliko glavo, ki zavzema ve\xc4\x8dji del telesa. Na glavi so velika usta, na vrhu pa ima dvoje o\xc4\x8di. Glava nakje na polovici telesa prehaja v trup, ki se proti repu klinasto o\xc5\xbea. Prsne plavuti se nahajajo na bokih, tik za glavo in so name\xc5\xa1\xc4\x8dene na posebnih izrastkih. Riba je razli\xc4\x8dnih barv, od rde\xc4\x8de do rjavo sive barve in je nekoliko pegasta. Zraste lahko do dol\xc5\xbeine enega metra.\n_START_SECTION_\nHabitat in raz\xc5\xa1irjenost\n_START_PARAGRAPH_\nVe\xc4\x8dino \xc4\x8dasa ta riba pre\xc5\xbeivi zakopana v blato ali pe\xc5\xa1\xc4\x8deno morsko dno, kjer pre\xc5\xbei na svoj plen, ki ga privablja s pomo\xc4\x8djo posebnih izrastkov na glavi. Ko se plen pribli\xc5\xbea tem izrastkom, ga morska \xc5\xbeaba dobesedno posrka vase. Ta ribja vrsta \xc5\xbeivi v ve\xc4\x8djih globinah, tudi ve\xc4\x8d kot 100 metrov pod morjem, raz\xc5\xa1irjena pa je v Atlantskem oceanu in Sredozemlju z vsemi morji. Tako je ta riba pogosta tudi v Jadranskem morju, kjer jo lovijo vse leto z mre\xc5\xbeami vle\xc4\x8dnicami in parangali._NEWLINE_Morska \xc5\xbeaba velja za izjemno okusno ribo, ki ima mehko, belo meso. Najve\xc4\x8d jo pripravljajo v brodetu, izjemno priljubljena pa je tudi pe\xc4\x8dena na \xc5\xbearu.'